text: Konserves fra Vejle på vej til kineserne
  04 februar 2018 kl. 13.35
  Tulip Food Company har fået tilladelse til at sælge konserves til kineserne. 
  Konserves fra Tulips fabrik i Vejle kan inden længe sendes til Kina.
  De sidste detaljer er faldet på plads, og der er nu indgået en handelsaftale med Kina, så Danmark må eksportere varmebehandlet grisekød - såsom pølser, pålæg og konserves til det store kinesiske marked.  
  Hos brancheorganisationen Landbrug & Fødevarer skønner man, at der ligger 250 millioner årlige eksportkroner og venter som følge af aftalen.
  Det tal er ikke skudt helt ved siden af, hvis man spørger slagterikoncernen Danish Crown.
  Her har datterselskabet Tulip længe ventet på at få aftalen i hus.
  - Men det er lidt en joker. Derfor kan jeg frygte, at vi sælger for 50 millioner ekstra om året, men det kan også ende med et nul mere og ramme 500 millioner, hvis vi rammer plet, siger Kasper Lenbroch, der er administrerende direktør for Tulip.
  Med aftalen slutter en lang proces, der begyndte med et kinesisk besøg i Vejle i 2008.
  - Det er ti års arbejde, vi når i mål med her. Det tager lang tid at få adgang til det kinesiske marked, når det gælder mad og madprodukter.
  - Det kræver stor dokumentation og fødevaresikkerhed, og det er noget, kineserne tager meget alvorligt, forklarer Esben Lunde Larsen til Ritzau.
  
  